Þriðjudaginn 14. apríl 2015 kl. 20.15 halda samtökin Snillingarforeldrar fund í sal Ráðhúss Borgarbyggðar að Borgarbraut 14 . Þar verður Eyjólfur Örn Jónsson sálfræðingur , sem hefur unnið mikið með ADHD samtökunum , með fræðslu um netnotkun með sérstaka áherslu á svokallaða " netfíkn " . Rannsóknir benda til að sirka 12% reglulegra netnotenda eigi á hættu að ánetjast notkun sinni . Börn og unglingar eru sérstaklega útsett fyrir þessum vanda og því mikilvægt að foreldrar skilji vandann og viti hvað best sé að gera í málinu . Nokkuð ljóst er að netið er komið til að vera . Því þýðir lítið að loka augunum fyrir því að þar geta leynst hættur eins og annarsstaðar . Með réttri vitneskju og nálgun eiga allir að geta notið netsins og alls sem að það hefur upp á að bjóða án vandkvæða . Allir eru velkomnir á fundinn . Snillingaforeldrar er félagsskapur foreldra barna með ADHD / ADD . Markmið Snillingaforeldra er að foreldrar geti deilt reynslu sinni og stutt hvert annað í uppeldishlutverkinu . Einnig að þau geti jafnvel fengið og deilt áfram fræðslu um líðan og hegðun barna með ADHD / ADD og æskileg viðbrögð þeirra sem mest eru með börnunum s.s. foreldra og skólakerfis , og íþrótta og tómstunda kennara / þjálfara .